《郊庙歌辞。享太庙乐章。承光舞》
唐代·佚名

金相载穆，玉裕重辉。养德清禁，承光紫微。

乾宫候色，震象增威。监国方永，宾天不归。

孝友自衷，温文性与。龙楼正启，鹤驾斯举。

丹扆流念，鸿名式序。中兴考室，永陈彝俎。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。